Afgørelse nr. 6/2001 truffet af Associeringsrådet EU-Tjekkiet

af 16. november 2001

om ændring af afgørelse nr. 1/95 om vedtagelse af associeringsrådets forretningsorden ved nedsættelse af et rådgivende paritetisk udvalg mellem Regionsudvalget og Det Tjekkiske Forbindelsesudvalg for Samarbejdet med Regionsudvalget

(2002/376/EF)

ASSOCIERINGSRÅDET HAR -

under henvisning til Europaaftalen om oprettelse af en associering mellem De Europæiske Fællesskaber og deres medlemsstater på den ene side og Den Tjekkiske Republik på den anden side(1), særlig artikel 109, og

ud fra følgende betragtninger:

(1) Dialog og samarbejde mellem regionale og lokale myndigheder i Det Europæiske Fællesskab og i Tjekkiet kan bidrage væsentligt til udviklingen af forbindelserne mellem dem indbyrdes og til Europas integration.

(2) Et sådant samarbejde bør foregå mellem Regionsudvalget på den ene side og Det Tjekkiske Forbindelsesudvalg for Samarbejdet med Regionsudvalget ved nedsættelse af et rådgivende paritetisk udvalg.

(3) Heraf følger, at associeringsrådets forretningsorden, der blev vedtaget ved afgørelse nr. 1/95, bør ændres i overensstemmelse hermed -

TRUFFET FØLGENDE AFGØRELSE:

Artikel 1

Følgende artikler føjes til associeringsrådets forretningsorden: "Artikel 16

Der nedsættes et rådgivende paritetisk udvalg (i det følgende benævnt 'udvalget'), som har til opgave at bistå associeringsrådet i bestræbelserne for at fremme dialogen og samarbejdet mellem de regionale og lokale myndigheder i Det Europæiske Fællesskab og de regionale og lokale myndigheder i Tjekkiet. Dialogen og samarbejdet tager især sigte på følgende aspekter:

1) forberedelse af de tjekkiske regioner og lokale myndigheder til arbejdet i forbindelse med det kommende medlemskab af Den Europæiske Union

2) forberedelse af de tjekkiske regioner og lokale myndigheder til deres deltagelse i Regionsudvalgets arbejde efter Tjekkiets tiltrædelse

3) udveksling af oplysninger om aktuelle emner af gensidig interesse, især om den aktuelle situation i forbindelse med Fællesskabets regionalpolitik og tiltrædelsesprocessen, og forberedelse af de tjekkiske regioner og lokale myndigheder til deltagelse i denne politik

4) fremme af en multilateral, struktureret dialog mellem a) tjekkiske regioner og lokale myndigheder og b) regioner og lokale myndigheder i EU-medlemsstaterne, bl.a. gennem netværk på særlige områder, hvor det måtte vise sig, at særlige problemer løses mest effektivt gennem direkte forbindelse og samarbejde mellem regioner og lokale myndigheder i Tjekkiet og i EU-medlemsstaterne

5) regelmæssig udveksling af oplysninger om tværregionalt samarbejde mellem regionale og lokale myndigheder i Tjekkiet og i medlemsstaterne

6) fremme af udveksling af erfaringer og viden inden for regionalpolitik og strukturinterventioner mellem a) tjekkiske regioner og lokale myndigheder og b) regioner og lokale myndigheder i EU-medlemsstaterne, især knowhow og metoder til udarbejdelse af regionale og lokale udviklingsplaner og -strategier og den bedst mulige anvendelse af strukturfondene

7) bistand til de tjekkiske regionale og lokale myndigheder gennem udveksling af oplysninger i forbindelse med den praktiske gennemførelse af nærhedsprincippet i hele samfundslivet på regionalt og lokalt niveau

8) drøftelse af alle andre relevante emner, der måtte blive foreslået af en af parterne, efterhånden som de måtte opstå i forbindelse med Europaaftalens gennemførelse og førtiltrædelsesstrategien.

Artikel 17

Udvalget sammensættes af otte repræsentanter for Regionsudvalget og otte repræsentanter for Det Tjekkiske Forbindelsesudvalg for Samarbejdet med Regionsudvalget. Samme antal suppleanter udpeges.

Udvalget udfører sit arbejde efter høring af associeringsrådet eller, når der skal skabes dialog mellem regionale og lokale myndigheder, på eget initiativ.

Udvalget kan rette henstillinger til associeringsrådet.

Valget af medlemmer skal sikre, at udvalget så nøjagtigt som muligt afspejler de forskellige niveauer af de regionale og lokale myndigheder både i Det Europæiske Fællesskab og i Tjekkiet.

Udvalget vedtager selv sin forretningsorden.

Udvalget træder sammen med en hyppighed, som det selv fastsætter i sin forretningsorden.

Udvalgets formandskab varetages i fællesskab af et medlem af Regionsudvalget og et medlem af Det Tjekkiske Forbindelsesudvalg for Samarbejdet med Regionsudvalget.

Artikel 18

Regionsudvalget på den ene side og Det Tjekkiske Forbindelsesudvalg for Samarbejdet med Regionsudvalget på den anden side afholder hver især de udgifter til personale, rejser og diæter samt post og telekommunikation, som deres deltagelse i udvalgets møder indebærer.

Udgifter i forbindelse med tolkning ved møder samt oversættelse og reproduktion af dokumenter afholdes af Regionsudvalget, med undtagelse af udgifter til tolkning og oversættelse til eller fra tjekkisk, som afholdes af Det Tjekkiske Forbindelsesudvalg for Samarbejdet med Regionsudvalget.

Andre udgifter i forbindelse med den materielle tilrettelæggelse af møderne afholdes af den part, der er vært for møderne."

Artikel 2

Denne afgørelse træder i kraft på den første dag i den anden måned efter vedtagelsen.

Udfærdiget i Bruxelles, den 16. november 2001.

På associeringsrådets vegne

L. Michel

Formand

(1) EFT L 360 af 31.12.1994, s. 2.